《招鹤辞》
明代·袁华

胎仙翱翔兮蕊珠之宫，薄云汉兮溘埃风。乘火精兮自养，抱贞素兮气内充。

朝扶摇兮丹丘，夕裴徊兮玄圃。繄故国兮丘墟，冢累累兮下土。

蕊珠之宫兮胎仙翱翔，美婵媛兮玄衣缟裳。迟夫君兮未来，揽青田兮璚芳。

长夜漫漫兮窅不见日，子哀鸣兮血化为碧。蕙帐空兮猿惊，心旁皇兮反侧。

新亭兮桓桓郁郁，佳城兮松柏丸丸。疏玉泉兮交流，树琅玕兮为樊。

山川绸缪兮道里阻脩，陆有虎豹兮江有潜虬。胎仙翱翔兮归休，玄间窈冥兮不可以久留。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。